# Nivell 3. Salta de pantalla

# Micropagaments

Els videojocs no són res de nou per a nosaltres, ja que van aparèixer a la nostra societat fa més de 40 anys, primer amb les màquines que trobàvem als salons recreatius i en alguns bars, i, més tard, amb les videoconsoles que regalaven els pares als fills.

Eren jocs molt elementals amb personatges gairebé de dibuixos animats i amb una narrativa simple. No obstant això, el negoci va anar creixent i la indústria del videojoc va seguir treballant per convertir-se en la més potent indústria de l'oci de l'actualitat.

Històries gairebé cinematogràfiques, gràfics cuidats al detall, màquines específiques per al joc (PlayStation, Swith, XBOX), jocs per a mòbils...

Però el canvi més profund és el que actualment es dona en la relació del jugador amb el joc. Abans compraves un joc, jugaves i, si t'agradava, aconseguies l'actualització o la nova versió. Pagaves pel que jugaves.

En l'actualitat, els creadors de videojocs han introduït mecanismes nous per fer més rendibles els seus productes, petites transaccions conegudes com a micropagaments.

Les finalitats dels micropagaments per als jugadors són diverses, però poden indicar-ne dues de fonamentals:

- Adquisició d'elements estètics i ornamentals: es tracta de guarniments o elements que milloren l'aspecte dels avatars. No serveixen per a l'avançament de nivells o per donar sentit evolutiu al joc.
- Adquisició de recursos: potencialment els poden proporcionar un avantatge en el joc. Les conegudes caixes de botí "loot booxes" (Clica l'enllaç per saber-ne més).

Aquests sistemes de micropagaments aporten moltíssims diners a les empreses de videojocs.

Els "loot boxes" són cofres o sobres que el jugador adquireix mitjançant un micropagament. Al adquirir-lo, sense saber que contenen, esperen obtenir un guerrer, una arma o un jugador (depenent del tipus de joc) que, pel seu valor o característiques els proporcioni un avantatge evident respecte de la resta de jugadors. Això passa, per exemple, als videojocs en línia de caràcter esportiu, en els quals es poden comprar sobres que proporcionen jugadors estrella, que permeten formar el millor equip i guanyar les competiciones.

# Reflexió

Vegem un exemple de com els micropagaments suposen un canvi en la nostra relació amb els jocs i, sobretot, els enormes beneficis que generen per algunes empreses.

Xataka TV. ¿Qué son las "loot boxes" y por qué el gobierno quiere regularlas?

Dos minuts per reflexionar

Quines són les tres dades o informacions que més t'han impactat?

Al vídeo s'associen els micropagaments als mecanismes de les escurabutxaques i s'insinua que som "rates de laboratori". A quines creus que es refereixen amb això? Reflexiona i digues la teva resposta abans de prémer la palanca.

# Realimentació

B. F. Skinner, el psicòleg de l'escola del conductisme, és l'investigador més conegut sobre com els reforços i els càstigs influeixen en el nostre comportament.

Una de les troballes de les seves investigacions amb ratolins és que, quan els ratolins premen una palanca per trobar menjar, el comportament és més compulsiu quan la recompensa és variable.

Si un ratolí obté menjar cada vegada que prem una palanca, va a la palanca cada vegada que té gana. Ara bé, si el menjar surt en prémer la palanca de manera variable, llavors el ratolí es queda enganxat constantment prement la palanca una vegada darrere l'altra, successivament.

Aquest comportament és el que entra en funcionament al nostre cervell quan ens quedem enganxats a una màquina escurabutxaques esperant que surtin diners prement la palanca una vegada darrere l'altra.

Curiosament, aquest efecte de "recompensa variable --> enganxament constant" és el mateix afecte que ens fa refrescar la pàgina al Twitter o al Facebook constantment o que ens duu a fer micropagaments en els jocs.

Un micropagament té el potencial de ser una petita recompensa emocional que crea al nostre cervell una reacció química de satisfacció. Alguna cosa bona i divertida pot sortir de l'"inbox", el punt negatiu, però, és que funciona de manera variable. Aquest funcionament de molts processos d'Internet pot arribar a mantenir-nos enganxats a la pantalla igual que si fóssim ratolins esperant el menjar.

(Font. Blog "Com cuinar una granota" https://spirifex.wordpress.com/)

Llicenciat sota la Llicència Creative Commons Reconeixement CompartirIgual 4.0